**นิเวศสำนึกในวรรณกรรมเยาวชนลูกโลกสีเขียว**

**ชลธิชา มนตรี 1 และ ดร.จิราภรณ์ อัจฉริยะประสิทธิ์ 2**

**1 นักศึกษาสาขาวิชาภาษาไทย ภาควิชามนุษยศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,**

**e-mail : s59123401071@ssru.ac.th**

**2 อาจารย์สาขาวิชาภาษาไทย ภาควิชามนุษยศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,**

**email :** **jiraporn.ad@ssru.ac.th**

**บทคัดย่อ**

 บทความวิจัยเรื่องนี้ มุ่งศึกษานิเวศสำนึกในวรรณกรรมเยาวชนลูกโลกสีเขียว โดยศึกษาจากวรรณกรรมเยาวชนโครงการลูกโลกสีเขียวที่ได้รับรางวัลดีเด่น ผลการวิจัยพบว่าวรรณกรรมทั้ง 5 เรื่องมีการปลูกจิตสำนึกให้มนุษย์สนใจที่จะดูแล อนุรักษ์ ฟื้นฟู และไม่ละเลยธรรมชาติทั้งทางตรงและทางอ้อม บอกเล่าประโยชน์ของธรรมชาติและสร้างจิตสำนึกเชิงนิเวศให้ผู้อ่านอย่างหลากหลาย ดังนี้ 1. จิตสำนึกของมนุษย์ต่อนิเวศ ในด้านการอนุรักษ์ การฟื้นฟู และการปกป้องช่วยเหลือ 2. บทบาทของมนุษย์ที่มีต่อระบบนิเวศ แบ่งออกเป็น มนุษย์กับการรักษานิเวศ และมนุษย์กับการทำลายนิเวศ 3. ความสัมพันธ์ระหว่างมนุษย์กับนิเวศ 4. การปลูกจิตสำนึกเชิงนิเวศ และ 5. จิตสำนึกเชิงนิเวศระหว่างคนเมืองและคนป่า แสดงให้เห็นว่าความสัมพันธ์ของมนุษย์กับธรรมชาติมีการพึ่งพาอาศัยกัน เพราะธรรมชาติให้ประโยชน์แก่มนุษย์ และมนุษย์ก็จะช่วยดูแลรักษาธรรมชาติให้คงอยู่สืบไป ในการศึกษาพบว่ามนุษย์จะเป็นฝ่ายพึ่งพาธรรมชาติมากกว่า ไม่ว่าจะเป็นด้านการดำรงชีวิต ได้แก่ การหาอาหารจากธรรมชาติ การสร้างที่อยู่อาศัย การใช้ยาสมุนไพรรักษาโรค และเรื่องเครื่องนุ่งห่ม ด้านการตั้งถิ่นฐาน ด้านการประกอบอาชีพ และความสัมพันธ์ด้านวัฒนธรรม

**คำสำคัญ** : นิเวศสำนึก, วรรณกรรมเยาวชนลูกโลกสีเขียว, จิตสำนึก

**บทนำ**

วรรณกรรมแนวนิเวศวิทยา คือการศึกษาธรรมชาติและสิ่งแวดล้อมในวรรณกรรมโดยใช้ความรู้ด้านนิเวศวิทยา แนวคิดเรื่องสิ่งแวดล้อม มาเป็นพื้นฐานในการศึกษา มีการสอดแทรกธรรมชาติและสิ่งแวดล้อมผ่านงานเขียนหลายชนิด ไม่ว่าจะเป็นสารคดี เรื่องสั้น นวนิยาย บทละคร และการสอดแทรกเรื่องราวของธรรมชาตินั้น สามารถสะท้อนให้มนุษย์มีจิตสำนึก ใส่ใจ อนุรักษ์ธรรมชาติมากขึ้นทั้งทางตรงและทางอ้อม งานเขียนต่างๆนั้นล้วนให้ประโยชน์ ข้อคิด และข้อเสนอแนะแก่ผู้อ่านไม่มากก็น้อย

 การอ่านวรรณกรรมเยาวชนหรือนิทานการที่เด็กและเยาวชนแนวนิเวศวิทยานั้นก็ล้วนเป็นการปลูกฝังความรู้ จิตใจที่ต้องการจะอนุรักษ์ และให้เห็นถึงลงบทโทษต่างๆจากการที่ธรรมชาติถูกทำลาย ทำให้มนุษย์ได้สำนึกว่าตนเองมีส่วนทำร้าย ทำลายธรรมชาติทั้งการทำโดยรู้สึกตัวคือการตั้งใจทำลายเพื่อผลประโยชน์ของตนเองหรือทำลายเพราะปัจจัยอื่นๆ และทำลายทั้งที่ไม่รู้สึกตัวคือการทำลายโดยที่ตนเองไม่ได้ตั้งใจ เรื่องราวของธรรมชาติถูกถ่ายทอดออกมาอยู่เสมอ ทำให้ผู้คนที่อ่านงานวรรณกรรมส่วนใหญ่เกิดความตระหนักและสนใจที่จะดูแลและใส่ใจ รักษาธรรมชาติมากยิ่งขึ้น ดังที่ ธัญญา สังขพันธานนท์ (2556, น.40) ได้กล่าวไว้ว่า วรรณกรรมวิจารณ์เชิงนิเวศ คือวาทกรรมชนิดหนึ่ง ที่พยายามให้ความหมายและสร้างความรู้ใหม่ในการศึกษาความสัมพันธ์ระหว่างมนุษย์กับธรรมชาติและสิ่งแวดล้อมที่ปรากฏในวรรณคดี โดยกำหนดแนวคิดและความหมายในการศึกษาวรรณคดีทั้งในด้านกฎเกณฑ์ วิธีการวิเคราะห์วิจารณ์ในฐานะที่เป็น "พื้นที่ใหม่" (heterotopia) ของทฤษฎีวรรณคดีวิจารณ์ ที่แสดงให้เห็นการต่อสู้ช่วงชิงทางความคิดเกี่ยวกับธรรมชาติและสิ่งแวดล้อม การสร้างนิยามความหมายให้กับการศึกษาธรรมชาติและสิ่งแวดล้อมในวรรณคดี ที่แตกต่างไปจากทฤษฎีวรรณคดีวิจารณ์อื่นๆ

จากปัญหานิเวศและสิ่งแวดล้อมที่เลวร้าย รวมไปถึงจิตสำนึกของมนุษย์ที่ต้องการจะดูแล อนุรักษ์ธรรมชาติมีน้อยลง ทำให้งานเขียนเกี่ยวกับการอนุรักษ์ธรรมชาติและสิ่งแวดล้อมลดน้อยลงไปเช่นเดียวกัน จึงเป็นเหตุผลให้ผู้วิจัยต้องการที่จะศึกษาเรื่องราวของความสัมพันธ์และจิตสำนึกของมนุษย์ที่มีต่อธรรมชาติ และสิ่งแวดล้อมผ่านงานเขียนวรรณกรรม พร้อมกับต้องการศึกษากลวิธีในการประพันธ์ของผู้แต่งที่เป็นสื่อให้ผู้คนหันมาสนใจ และตระหนักถึงปัญหาสิ่งแวดล้อมที่มีมาตั้งแต่อดีตจนถึงปัจจุบัน และงานเขียนลูกโลกสีเขียวเป็นงานเขียนที่มีเนื้อหาเกี่ยวข้องกับการอนุรักษ์ รักษาป่า ธรรมชาติ และสิ่งแวดล้อม ผู้วิจัยจึงเลือกงานวรรณกรรมจากโครงการลูกโลกสีเขียวมาทั้งหมด 5 เรื่อง ได้แก่ เรื่องภาพอาถรรพณ์ ของภาณุมาศ ภูมิถาวร เรื่องผีเสื้อและสายรุ้ง ของญิบ พันจันทร์ เรื่องเด็กชายกับใบโพธิ์ ของ วิจิตร อภิชาตเกรียงไกร เรื่องหางบ่วง เจ้าหญิงแห่งบึงหญ้า ของสิริมงคล แท้สูงเนิน เรื่องหิ่งห้อยปีกบางกับการเดินทางของน้ำใส ของอุไรรัตน์ โรจจ์นานนท์ วรรณกรรมที่ผู้วิจัยค้นคว้ามานั้น ก็เพื่อนำเสนอให้เห็นถึงจิตสำนึกของมนุษย์ผ่านงานเขียนวรรณกรรม การอ่านวรรณกรรมลูกโลกสีเขียวนอกจากจะได้รับความบันเทิงและความสนุกสนานแล้ว ยังเป็นการสร้างสำนึกของมนุษย์ที่มีต่อสิ่งแวดล้อมให้ตระหนักถึงสิ่งต่างๆที่มนุษย์ได้ทำลายธรรมชาติและสิ่งแวดล้อมทั้งตั้งใจและไม่ได้ตั้งใจ พร้อมปลูกฝังให้ผู้อ่านสนใจที่จะเริ่มมาดูแลธรรมชาติและสิ่งแวดล้อมใกล้ตัว ลดการทำร้าย ทำลายธรรมชาติ การอ่านวรรณกรรมลูกโลกสีเขียวยังได้เห็นธรรมชาติที่งดงามที่มนุษย์ส่วนหนึ่งตั้งใจที่จะดูแลอนุรักษ์ไว้ให้คงอยู่สืบไป

วรรณกรรมแนวนิเวศวิทยาทำให้ผู้อ่านและผู้ที่ต้องการศึกษางานในสาขาวิชานี้มีความตระหนักและเข้าใจธรรมชาติมากขึ้น และวรรณกรรมก็เป็นส่วนหนึ่งที่ทำให้มนุษย์มีจิตสำนึกต่อธรรมชาติ การศึกษาวรรณกรรมที่มีความสัมพันธ์ระหว่างมนุษย์และธรรมชาติสามารถศึกษาได้จากหลายแห่งรวมทั้งศึกษาจากวรรณกรรมลูกโลกสีเขียวที่นอกจากจะเป็นงานเขียนบันเทิงคดีแล้ว ยังมีงานสารคดี งานเขียนเรียงความ และงานอื่นๆที่เกี่ยวข้องกับธรรมชาติ

**วัตถุประสงค์ของการวิจัย**

งานวิจัยฉบับนี้มีวัตถุประสงค์เพื่อศึกษาจิตสำนึกของมนุษย์ที่มีต่อธรรมชาติและสิ่งแวดล้อมในวรรณกรรมเยาวชนรางวัลงานเขียนดีเด่นโครงการลูกโลกสีเขียว

**การทบทวนวรรณกรรม**

การศึกษาวรรณกรรมวิจารณ์แนวนิเวศสำนึก (Ecocriticism) ของทางฝั่งตะวันตกนั้นอาจกล่าวได้ว่าเริ่มปรากฏขึ้นในช่วงทศวรรษ 1960-1970 ที่เริ่มมีการเปลี่ยนแปลงกระบวนทัศน์เกี่ยวกับธรรมชาติการศึกษางานเขียนภายใต้แนวคิดเชิงนิเวศวิทยาที่แสดงถึงความสัมพันธ์ระหว่างมนุษย์และธรรมชาติ ความผูกพันกับชนบทและท้องถิ่นเริ่มปรากฏออกมามากขึ้นแต่ยังไม่มีการพูดถึงอย่างแพร่หลาย จนกระทั่งในช่วง ค.ศ.1989 และมีวิชาวรรณกรรมแนวนิเวศวิทยาขึ้นมาจนมาถึงปัจจุบัน (เกษม จันทร์, 2544, น.11)

ในการศึกษาวรรณกรรมเชิงนิเวศ เชอรีล กล็อตเฟลต ผู้เริ่มต้นการศึกษาวรรณกรรมในแนวนิเวศสำนึก อธิบายถึงความหมายและขอบข่ายของการวิจารณ์เชิงนิเวศไว้ว่า เป็นการศึกษาความสัมพันธ์ระหว่างวรรณกรรมกับสิ่งแวดล้อมทางกายภาพ ยึดโลกเป็นศูนย์กลางที่จะนำไปสู่การศึกษาวรรณกรรม นักวิจารณ์แนวอนุรักษ์ธรรมชาติและนักทฤษฎีอนุรักษ์ธรรมชาติได้ตั้งคำถามเกี่ยวกับเรื่องต่อไปนี้ เช่น ธรรมชาติได้รับการนำเสนอในบทประพันธ์อย่างไร บทบาทของฉากธรรมชาติที่แสดงในโครงเรื่องของนวนิยายเป็นอย่างไร ค่านิยมที่แสดงในวรรณกรรมนั้นสอดคล้องกับภูมิปัญญาของการอนุรักษ์ธรรมชาติหรือไม่ งานเขียนเชิงอนุรักษ์ธรรมชาติของนักเขียนชายกับนักเขียนหญิงเหมือนกันหรือไม่ ผลกระทบเกี่ยวกับวิกฤติสิ่งแวดล้อมได้แทรกซึมเข้าไปในเนื้อหาของวรรณกรรมรวมสมัยและวัฒนธรรมประชานิยม ด้วยแนวทางใดและด้วยเหตุผลใด ทำอย่างไรจึงจะให้วิทยาศาสตร์เปิดตัวเองมาสู่การวิเคราะห์วรรณกรรม อะไรคือจุดร่วมที่พอจะเป็นไปได้ระหว่างวรรณคดีศึกษากับวาทกรรมเกี่ยวกับสิ่งแวดล้อมที่จะสัมพันธ์กันได้ในสาขาวิชา เหมือนกับวรรณกรรมที่ผู้วิจัยได้ยกมา ผู้วิจัยได้ศึกษาบทบาทของธรรมชาติ ฉากและความนึกคิดของตัวละครที่มีต่อธรรมชาติให้สอดคล้องกับแนวคิดของเชอรีล กล็อตเฟลต นอกจากนั้นยังได้ศึกษาแนวคิดของ ธัญญา สังขพันธานนท์ (2556, น.32-33) ที่ได้กล่าวถึงการเปลี่ยนแปลงแนวคิดเกี่ยวกับธรรมชาติและสิ่งแวดล้อมไว้ในหนังสือวรรณคดีสีเขียว กระบวนทัศน์และวาทกรรมธรรมชาติในวรรณคดีไทยว่า การขยายขอบเขตการศึกษาบทบาทของธรรมชาติและสิ่งแวดล้อมในงานวรรณกรรม ได้รับแรงกระตุ้นมาจากปัจจัยสำคัญ 2 ประการ คือ ประการแรก การเกิดวิกฤตสิ่งแวดล้อมที่เป็นปัญหาส่งผลกระทบต่อความเป็นอยู่ของมนุษย์ ประการที่สอง การปรับเปลี่ยนกระบวนทัศน์เกี่ยวกับธรรมชาติ จากกระบวนทัศน์แบบลดส่วนหรือแบบกลไก คือการมองโลกหรือธรรมชาติในฐานะเครื่องจักรกลชนิดหนึ่งที่ไม่มีชีวิต และเป็นสิ่งที่มนุษย์สามารถเข้า ไปจัดการควบคุมเพื่อนำมารับใช้ความต้องการของมนุษย์มาสู่กระบวนทัศน์แบบองค์รวม ที่เชื่อว่าทุกๆสรรพสิ่งในโลกทั้งรูปธรรมและนามธรรมล้วนดำรงอยู่ร่วมกันอย่างหลากหลาย และมีความเชื่อมโยงผสมผสานกลมกลืนเป็นส่วนหนึ่งของกันและกันอย่างแยกไม่ได้ โลกจึงมิได้เป็นเพียงวัตถุที่รับรู้ได้โดยมนุษย์เท่านั้น หากยังมีองค์ประกอบอื่นๆ ที่ซับซ้อนอีกมากมายเกินการรับรู้ของมนุษย์ กระบวนทัศน์นี้จึงเชื่อว่า มนุษย์เป็นส่วนหนึ่งของธรรมชาติ มีชีวิตอยู่ใต้กฎเกณฑ์ของธรรมชาติและมีสภาวะแบบเดียวกับธรรมชาติ

เมื่อได้ศึกษาวรรณกรรมนิเวศวิทยาทำให้เกิดจิตสำนึกต่อสิ่งแวดล้อมมากขึ้น โดย Shalit ได้ให้ความเห็นว่าคนส่วนใหญ่มักให้ความสำคัญกับสัตว์หรือมนุษย์และมองสิ่งแวดล้อมในมุมแคบ โดยเฉพาะพวกที่เห็นมนุษย์เป็นศูนย์กลาง ยิ่งมองว่ามนุษย์มีความสำคัญมากกว่าธรรมชาติและสิ่งแวดล้อม เช่นการจัดทำนโยบายของนักการเมือง เป็นสิ่งที่สามารถนำไปจัดการกับสิ่งแวดล้อมแต่ก็ไม่สามารถทำอะไรได้มาก เพราะนักการเมืองมักให้ความสนใจแต่คะแนนเสียงมากกว่าการให้ความใส่ใจในเรื่องของสิ่งแวดล้อม มักให้ความสำคัญเร่งด่วนกับโครงการที่เห็นผลไวเข้าตาประชาชนมากกว่าการแก้ปัญหาสิ่งแวดล้อมที่เห็นผลช้ากว่า Shalit แนะนำให้แก้ปัญหาโดยใช้หลักการประชาธิปไตยร่วมกับสังคมนิยม ให้ชุมชนมีส่วนร่วมและหาเหตุผลที่ดี มาโน้มน้าวให้ทุกคนเข้าใจหลักการเกี่ยวกับสิ่งแวดล้อม เพราะพวกเสรีทุนนิยมเห็นแก่ได้ส่วนใหญ่ มักขาดจิตสำนึกในด้านนี้ **(Katetip Jitnom, 2557**)

เช่นเดียวกับการศึกษาเปลี่ยนจิตสำนึก นักสิ่งแวดล้อมเชื่อว่าการให้ความรู้แก่ประชาชนจะนำไปสู่การเปลี่ยนจิตสำนึกของประชาชนให้มีความรักและความหวงแหนธรรมชาติ จะนำไปสู่พฤติกรรมที่พึงปรารถนา และถ้าหากสามารถปรับเปลี่ยนวัฒนธรรมของประชาชนให้รักและใกล้ชิดกับธรรมชาติได้ ระบบนิเวศน์ก็คงจะอยู่รอดปลอดภัยขึ้นอย่างแน่นอน การให้การศึกษาและเปลี่ยนจิตสำนึกนี้เป็นวิธีการที่สันติและไม่มีการบีบบังคับใจแต่ประการใด **(Katetip Jitnom, 2557**)

**วิธีดำเนินการวิจัย**

การดำเนินงานวิจัยนั้น ผู้วิจัยมุ่งเน้นไปที่การศึกษาวรรณกรรมเชิงนิเวศ โดยมีขั้นตอนในการศึกษา ดำเนินงาน ดังนี้

1. กำหนดหัวข้อวิจัยที่ผู้วิจัยต้องการศึกษาคือ ผู้วิจัยกำหนดว่าจะศึกษางานเกี่ยววรรณกรรมแนวนิเวศวิทยา และหาตัวบทที่ต้องการศึกษาคือการหาวรรณกรรมทั้ง 5เรื่อง จากโครงการลูกโลกสีเขียว

2. เลือกตัวบทที่จะศึกษา โดยเลือกวิเคราะห์วรรณกรรมที่มีเนื้อหากล่าวถึงเรื่องของธรรมชาติและสิ่งแวดล้อมทั้งทางตรงและทางอ้อม

3. ศึกษาค้นคว้าข้อมูลจากสื่อความรู้ต่างๆ เช่น หนังสือเรียน สารคดี วรรณกรรม ฯลฯ

4. วิเคราะห์ข้อมูลวรรณกรรมนิเวศวิทยาตามวัตถุประสงค์ที่ตั้งไว้

5. รวบรวมและเรียบเรียงผลจากศึกษาที่ได้จากการวิเคราะห์ข้อมูล

6. สรุปผลและอภิปรายผลการศึกษา

**ผลการวิจัย**

การวิจัยเรื่อง “นิเวศสำนึกในวรรณกรรมเยาวชนลูกโลกสีเขียว” พบความสัมพันธ์และจิตสำนึกของมนุษย์ที่มีต่อธรรมชาติและสิ่งแวดล้อมในวรรณกรรมอยู่ 5 ประเด็น ดังนี้

**1. จิตสำนึกของมนุษย์ต่อนิเวศ**

เมื่อมนุษย์กับธรรมชาติเริ่มอยู่ห่างไกลกันทำให้ผู้คนเริ่มมีความคิดต่อนิเวศและสิ่งแวดล้อมเปลี่ยนแปลงไปด้วย ในการเขียนงานวรรณกรรมแนวนิเวศนั้นผู้แต่งจึงต้องใส่เนื้อหาที่สามารถสร้างความคิด ปลุกจิตสำนึกของผู้อ่านให้มีความสนใจที่จะดูแล รักษา อนุรักษ์ระบบนิเวศไว้ โดยมีการแสดงออกถึงจิตสำนึกของมนุษย์ผ่านงานวรรณกรรมไว้ดังนี้

**1.1 จิตสำนึกด้านการอนุรักษ์**

จิตสำนึกด้านการอนุรักษ์ปรากฏในวรรณกรรมเยาวชน 5 เรื่องที่ผู้แต่งแสดงให้เห็นการมีจิตสำนึกที่จะรักษาป่าของมนุษย์ไว้ผ่านความรู้สึกนึกคิดของตัวละครหรือเหตุการณ์ต่างๆ เช่น เรื่องภาพอาถรรพณ์นั้น การที่ตัวละครทราบว่าป่าจะถูกแบ่งออกไปให้นายทุนอย่างถูกกฎหมายแต่ทุกคนก็ไม่ได้ท้อแท้ ปละมุ่งมั่นจะให้พื้นที่นับพันไร่กลับมาเป็นของส่วนรวมให้ได้อีกครั้ง ผู้แต่งเขียนให้ผู้อ่านเอาใจช่วยและเป็นกำลังใจให้ตัวละครปกป้องป่าให้สำเร็จ พร้อมทั้งมีการแก้ปัญหาโดยอาศัยสื่อมวลชนทุกแขนง โดยเฉพาะหนังสือพิมพ์รายวันฉบับหนึ่งได้ตีพิมพ์เรื่องราวของป่าแม่มะเลือมอย่างต่อเนื่องนานนับสัปดาห์เพื่อให้ประชาชนในเรื่องรับรู้ และมีความหวังว่าสักวันหนึ่งผืนป่าจะต้องกลับมาเป็นของคนไทยทุกคนดังเดิม สะท้อนให้ผู้อ่านได้รับรู้ว่าไม่ว่าเราจะเป็นใคร อายุเท่าใด หรือเพศอะไร ถ้าเรามีจิตสำนึกหรือมีความต้องการที่จะดูแลและอนุรักษ์ธรรมชาติ เราก็สามารถทำได้เสมอ และมีผู้ที่พร้อมจะสนับสนุนเราอยู่ตลอดเวลา เพียงเราเริ่มคิดที่จะดูแลป่า ก็สามารถช่วยเหลือป่าจากผู้บุรุกได้แล้ว หรือการสร้างจิตสำนึกด้านการอนุรักษ์ในเรื่องผีเสื้อและสายรุ้งผ่านบทสนทนาของตัวละครดังนี้

“กลัวอนาคตลูกหลานต้องตกทุกข์ได้ยาก ต้องลำบากยิ่งขึ้น เพราะป่าที่เคยร่มเย็น บางครั้งไม่มีลมเย็นจากป่า แต่สายลมร้อนเริ่มมาเยือน” (ญิบ พันจันทร์,2549, น.26)

ผู้แต่งสื่อถึงความคิดของตัวละครที่กังวลใจว่าป่าที่อุดมสมบูรณ์อยู่นี้จะหายไป กังวลถึงอนาคตว่าจะไม่มีป่าที่ร่มเย็นถ้าทุกคนไม่ร่วมมือร่วมใจกันดูแลและอนุรักษ์ผืนป่าไว้ ในเรื่องเผ่ามันนิไม่ได้ต้องการอะไรจากผืนป่า นอกจากที่อยู่อาศัย การรักษาโรค และอาหาร ไม่ได้หวังยึดครองเป็นเจ้าของป่า ทำให้กลุ่มมันนิปลูกจิตสำนึกให้มันนิรุ่นหลังได้เห็นถึงความสำคัญของป่า ว่าเมื่อมีป่าก็มีชีวิต เช่นเดียวกันกับเรื่องเด็กชายกับใบโพธิ์ มีการแสดงให้เห็นถึงการอนุรักษ์เด่นๆ คือ ในตอนที่ชาวบ้านยังไม่ไปเก็บใบโพธิ์ทองคำทุกคนอยู่กันอย่างสุขสบาย มีน้ำมีอาหารให้กินตลอดปี แต่เมื่อความโลภครอบงำ ชาวบ้านไม่สนใจที่จะดูแลธรรมชาติ และยังไปเก็บใบโพธิ์มา ทำให้ธรรมชาติถูกทำลาย เหมือนชีวิตมนุษย์ในปัจจุบันที่ไปทำลายเบียดเบียนธรรมชาติและสิ่งแวดล้อม ทำให้ระบบนิเวศไม่สมดุลและเกิดความต้องการครอบครองสิ่งต่างๆไปเรื่อยๆ ทั้งๆที่เรามีน้ำดื่มมีข้าวให้กิน มีที่นอน มียารักษาโรคก็เพียงพอต่อการดำรงชีวิตแล้ว เป็นการสร้างจิตสำนึกให้ผู้อ่านเห็นคุณค่าของธรรมชาติมากยิ่งขึ้น ผู้แต่งแสดงให้เห็นว่ามนุษย์ต้องการมีสิ่งที่มีราคาอย่างใบโพธิ์ทองคำแต่กลับใช้ประโยชน์อะไรไม่ได้ ใบโพธิ์ทองคำจึงเป็นสิ่งไร้ค่า สิ่งที่มีคุณค่าที่แท้จริงคือน้ำเปล่าที่ใช้ในการดำรงชีวิตต่างหาก ทำให้ใบโพธิ์ทองคำที่เคยมีคุณค่าก็มีราคาถูกกว่าน้ำที่หาได้ตามธรรมชาติเสียอีก ในส่วนของวรรณกรรมเรื่องหางบ่วงเจ้าหญิงแห่งบึงหญ้า ในวรรณกรรมเรื่องนี้ตัวละครใช้ชีวิตอยู่ริมบึงน้ำที่มีการพึ่งพาธรรมชาติ ชาวบ้านต้องจับสัตว์น้ำ สัตว์บก สัตว์ปีกเพื่อนำมาใช้ในการดำรงชีวิต พระสงฆ์ในเรื่องได้กล่าวไว้ว่า การจับสัตว์เพื่อใช่ในการดำรงชีวิตเรานั้นสามารถทำได้ แต่สำหรับสัตว์ที่ใกล้จะสูญพันธุ์โดยเฉพาะนกน้ำบางชนิดนั้นขอให้ชาวบ้านเว้นไว้ อย่าทำลายมัน เพื่อประโยชน์ของระบบนิเวศ ท่านจึงขอไว้ “สามอย่า” คือ อย่าล่า อย่าเลี้ยง และอย่ากิน

จิตสำนึกด้านการอนุรักษ์ในวรรณกรรมล้วนแต่เป็นเรื่องที่ผู้แต่งต้องการถ่ายทอดเพื่อปลูกฝังให้ผู้อ่านต้องการมีส่วนร่วมในการอนุรักษ์ธรรมชาติสิ่งแวดล้อมไม่ให้แปรปรวนและสูญหายไป พร้อมทั้งยังช่วยให้มนุษย์เห็นประโยชน์และคุณค่าของธรรมชาติ ป่าไม้ ลำธาร สัตว์ป่า และช่วยกันอนุรักษ์ ดูแล รักษา ธรรมชาติเพื่อเป็นประโยชน์ต่ออนาคตอีกด้วยในเรื่องของจิตสำนึกด้านการอนุรักษ์นั้น ผู้แต่งจะสร้างให้เห็นถึงธรรมชาติที่สวยงาม มีประโยชน์ต่อสิ่งมีชีวิตทั่วโลก เพื่อเป็นแรงจูงใจให้ผู้อ่านต้องการดูแลรักษาสิ่งที่สวยงามนี้ไว้ไม่ให้สูญหายไป

**1.2 จิตสำนึกด้านการฟื้นฟู**

เรื่องผีเสื้อและสายรุ้งนำเสนอให้เห็นภาพชาวบ้านเผ่ามันนิทุกคนต้องการให้ป่ากลับมาอุดมสมบูรณ์อีกครั้ง เพื่อให้ตนเองมีน้ำใช้ มีลมเย็น มีอาหารไว้ประทังชีวิต เมื่อตกเย็นชาวบ้านจะเห็นผู้เฒ่าออกมาอ้อนวอนร้องขอไม่ว่าจะร้องขอต่อดวงจันทร์หรือเจ้าหน้าที่รัฐว่า “ขอให้ป่าและค่างคืนมา” หลายคนที่ฟังก็อาจจะคิดหรือเข้าใจผิดว่าผู้เฒ่าต้องการครอบครองป่าและจับค่างกิน แต่ความจริงแล้วพ่อผู้เฒ่าหมายถึงความอุดมสมบูรณ์ทางธรรมชาติที่ถูกทำลาย ต้องการจะฟื้นฟูให้กลับมาสมบูรณ์ดังเดิม ทั้งน้ำ ทั้งป่า ทั้งอาหาร สัตว์ป่า และธรรมชาติอื่นๆ การสร้างจิตสำนึกในการฟื้นฟูนั้น ผู้แต่งสร้างตัวละครที่ชื่อ ‘วะแย’ เกิดความสงสัยว่าชีวิตของคนในเมืองจะอาศัยอย่างไร ทำไมไม่เหมือนในป่า ทำให้ผู้ที่อ่านวรรณกรรมได้กลับมาย้อนคิดว่าตนเองก็สามารถใช้ชีวิตง่ายๆ ไม่ต้องเบียดเบียนใคร เพียงเริ่มต้นจากการปรับการใช้ชีวิตของตน ดังนี้

“ “คนเมืองหลวงมากเหมือนมด อากาศที่นั่นหายใจแทบไม่ออก บนถนนมีแต่ควันพิษ รถปรับอากาศก็มี รถเมล์ร้อนก็มี เรือด่วนเจ้าพระยาก็มี บนยอดตึกสูงๆ มีแต่โฆษณา" เบอละพูดยึดยาว ” (ณิบ พันธ์จันทร์, 2549, น.33)

จากคำบอกเล่าของเบอละทำให้ตัวละครอย่าง “วะแย” ฟังแล้วตั้งคำถามกับตนเองว่าการไม่มีต้นไม้แล้วคนเมืองจะสร้างทับนอนได้อย่างไร จะหาผลไม้กินได้ที่ไหน จะเอาอะไรกิน ลิงค่างจะอยู่อย่างไร หมูป่าก็คงไม่มีที่จะขุดรูอยู่ กลางคืนจะสว่างเหมือนกลางวันได้อย่างไร จะเอาแสงมาจากไหน น้ำมาจากไหนจึงไหลไปได้ทุกบ้านหรือไหลมาจากยอดเขาอย่างบ้านเรา แล้วต้นไม้ในเมืองหายไปไหนหมด ทำให้ผู้อ่านตระหนักได้ว่าธรรมชาตินั้นสำคัญยิ่ง เมื่อเราไม่มีบ้าน ไม่มีรถ เราก็สามารถดำรงชีวิตได้ แต่ถ้าหากขาดธรรมชาตินั้น มนุษย์ก็จะไม่มีทั้งที่อยู่อาศัย อาหาร และน้ำดื่ม เมื่อได้อ่านวรรณกรรมแล้วก็เกิดความตระหนักที่จะฟื้นฟูธรรมชาติที่ถูกทำลายไปให้กลับมาอุดมสมบูรณ์ดังที่เคยเป็นเช่นเดียวกันกับเรื่องเด็กชายกับใบโพธิ์เป็นตอนที่ชาวบ้านร่วมมือกันและกลับมาสามัคคีกันอีกครั้ง เพื่อช่วยให้ธรรมชาติกลับคืนแก่หมู่บ้าน ซึ่งในตอนแรกนั้นชาวบ้านทุกคนก็อยู่กันอย่างมีความสุข มีแต่ความอุดมสมบูรณ์ เมื่อความโลภเข้ามาก็ทำให้ธรรมชาติที่เคยมีหายไป และชาวบ้านจึงตระหนักได้ว่าไม่มีสิ่งใดมีค่าเท่าธรรมชาติแล้ว ทุกคนจึงร่วมมือกันนำใบโพธิ์ทองที่เคยเด็ดมาไปคืนต้นโพธิ์

การสร้างจิตสำนึกด้านการฟื้นฟูในวรรณกรรมผู้แต่งแสดงให้เห็นถึงความเสียหายของธรรมชาติที่ถูกทำลายทั้งจากการกระทำของมนุษย์ และได้เห็นผลเสียที่เกิดจากการทำลาย ทำให้ผู้อ่านรู้สึกหดหู่ ความไม่สวยงามของธรรมชาติปลูกจิตสำนึกให้ผู้อ่านต้องการฟื้นฟูให้ธรรมชาติที่เคยงดงามกลับมามีชีวิตขึ้นอีกครั้ง การฟื้นฟูในวรรณกรรมลูกโลกสีเขียวที่ยกมานี้ ตัวละครต้องการฟื้นฟูธรรมชาติเพราะธรรมชาตินั้นเป็นที่อยู่อาศัยของพวกเขา ผู้แต่งอาจจะสร้างจิตสำนึกด้านนี้มาโดยตรงและบอกผู้อ่านให้เห็นถึงปัญหาผ่านคำพูดและความคิดของตัวละคร

**1.3 จิตสำนึกในการปกป้องช่วยเหลือ**

การสอดแทรกเนื้อหาที่เกี่ยวกับจิตสำนึกในการปกป้องช่วยเหลือสิ่งมีชีวิตนั้น ผู้เขียนงานวรรณกรรมไม่ได้สร้างให้เห็นความสำคัญของสัตว์ต่างๆเท่านั้น แต่ยังต้องการที่จะสร้างความคิดให้ผู้อ่านปกป้อง รักษาป่า ลำธาร แม่น้ำ ซึ่งเป็นสิ่งมีชีวิตที่ไม่สามารถปกป้องตนเองจากสิ่งอันตรายได้ ดังนั้นผู้วิจัยจึงมีการศึกษาเรื่องจิตสำนึกของมนุษย์ที่ต้องการเป็นส่วนหนึ่งในการช่วยเหลือสิ่งต่างๆในธรรมชาติ

 **1.3.1 การปกป้องช่วยเหลือสัตว์**

 จิตสำนึกในการปกป้องช่วยเหลือสัตว์ โดยแสดงถึงจิตสำนึกที่มนุษย์มีต่อสัตว์โดยตรง ในวรรณกรรมนั้นจะแสดงผ่านเหตุการณ์ที่ตัวละครประสบเอง ซึ่งมีทั้งหมด 2 เรื่อง ได้แก่ เรื่องภาพอาถรรพณ์และเรื่องหางบ่วงเจ้าหญิงแห่งบึงหญ้า เช่น เรื่องภาพอาถรรพณ์ แสดงถึงจิตสำนึกที่มนุษย์มีต่อสัตว์โดยตรง เช่น เมื่อครั้งที่มีงูกำลังถูกมนุษย์ทำร้ายอยู่บนต้นไม้ ตัวละครในเรื่องอย่างจารุก็พยายามห้าม ในตอนที่งูตายเขารู้สึกเสียใจที่ไม่สามารถช่วยเหลืองูตัวนั้นได้ ทำให้ผู้อ่านเกิดความรู้สึกเสียใจไปด้วย หรือจะเป็นตอนที่ตัวละครพากันกลับไปป่าอีกครั้งเมื่อรับประทานอาหารกันเสร็จ พวกเขาไม่ลืมเตือนเพื่อนให้เก็บพลาสติกให้เรียบร้อย เพื่อป้องกันไม่ให้สัตว์ป่ามาพบเห็นและกินเข้าไปอาจทำให้เกิดอันตรายได้

 การสร้างจิตสำนึกต่อสัตว์ทางอ้อม จะเป็นการสร้างจิตสำนึกของมนุษย์ที่มีต่อสัตว์ผ่านคำสอน ผ่านการปลูกฝังของตัวละครผู้ใหญ่ที่ถ่ายทอดสู่เด็ก ซึ่งได้แก่ เรื่องผีเสื้อและสายรุ้ง เรื่องเด็กชายกับใบโพธิ์ เช่น การสร้างจิตสำนึกต่อสัตว์เรื่องผีเสื้อและสายรุ้ง ตัวละครผู้เฒ่าซึ่งเป็นหัวหน้าเผ่าจะสร้างจิตสำนึกให้คนในเผ่าและลูกหลานของตนไม่ทำอันตรายต่อสัตว์ป่าไม่ว่าจะเป็นสัตว์เล็กที่สามารถจับต้องได้รวมไปถึงสัตว์ใหญ่ การฆ่าสัตว์ทำได้เพียงไม่กี่เหตุผลคือ ต้องฆ่าเพื่อป้องกันตัว และฆ่าเพื่อต้องใช้ในการประทังชีวิต ชาวป่าต่างเสียใจที่สัตว์ป่าต่างๆถูกล่าโดยไม่ได้ใช้ประโยชน์อะไร เขาคิดว่าพวกเขาล่าสัตว์ สัตว์ในป่าก็ไม่มีวันหมด เพราะพวกเขาล่าเพื่อเอามากินทีละตัว ตัวหนึ่งกินได้หลายวัน ตัวไหนที่แข็งแรงเป็นหัวหน้าฝูงก็ไม่เอามากิน เพราะสัตว์ป่าชนิดนั้นจะได้มีชีวิตอยู่ต่อไปไม่สูญพันธุ์ แต่ชาวบ้านกลับพกปืนเข้ามาหลายกระบอก เมื่อเจอฝูงสัตว์ก็ล่าไปหมดไม่เหลือแม้แต่ตัวเดียว สัตว์ในป่าสามารถบ่งบอกได้ว่าป่านั้นมีความอุดมสมบูรณ์มากเพียงใด ยกตัวอย่างการสร้างจิตสำนึกทางอ้อม ดังนี้

“วิ่งไล่ผีเสื้อได้ แต่อย่าตี อย่าจับให้ตายคามือ ผีเสื้อก็มีชีวิต เราก็มีชีวิต” (ญิบ พันจันทร์,2549, น.27)

 จากตัวอย่างนี้แสดงให้เห็นถึงความมีจิตใจดีของชาวป่า รู้จักที่จะปกป้อง ดูแล และไม่เบียดเบียดสัตว์และสิ่งมีชีวิต เพราะผีเสื้อแม้ไม่ได้สร้างประโยชน์ให้มนุษย์ในทางตรงแต่ทางระบบนิเวศสิ่งมีชีวิตทุกสิ่งมักมีประโยชน์ต่อกันเสมอ และการที่ผู้แต่งกล่าวว่า ผีเสื้อก็มีชีวิต เราก็มีชีวิต แสดงให้เห็นว่าผีเสื้อก็รักชีวิตของตนเองเช่นเดียวกับที่เรารัก การที่คนในเผ่าสอนลูกนั้นก็เป็นการปลูกจิตสำนึกให้เด็กรักและเห็นคุณค่าของสิ่งมีชีวิตที่ต้องอยู่ อาศัยอยู่ในป่าผืนนี้เช่นเดียวกับพวกเขา

ในเรื่องเด็กชายกับใบโพธิ์ ผู้แต่งไม่ได้สร้างจิตสำนึกการปกป้องช่วยเหลือสัตว์โดยตรง แต่เป็นการปลูกฝังให้ตัวละครเรียนรู้การดูแลรักษาสิ่งมีชีวิตผ่านอารมณ์ความรู้สึกสงสารสัตว์ โดยสร้างให้มีสุนัขเดินเข้ามาในบ้านของตัวละคร ซึ่งตอนแรกพ่อจะไล่ แต่เกิดความสงสารและความเอ็นดูจึงเลี้ยงไว้ เป็นการมีจิตสำนึกที่เกิดจากความสงสารว่าเมื่อถ้าไล่ไปแล้วหมาจะไปอยู่ที่ไหน ใช้ชีวิตอย่างไร จึงรับเลี้ยงเพื่อดูแลให้สัตว์มีชีวิตที่ไม่ลำบาก

จิตสำนึกในการปกป้องช่วยเหลือสัตว์นั้น ผู้แต่งต้องการให้มนุษย์ตระหนักถึงความสำคัญและแสดงให้เห็นคุณค่าของสัตว์ ว่าสัตว์ต่างๆก็มีชีวิตมีลมหายใจ ถึงจะไม่สามารถสื่อสารกับมนุษย์ได้แต่เขาก็รักชีวิตของตนเองไม่ต่างจากมนุษย์ เมื่อไม่มีสัตว์ระบบนิเวศต่างๆก็แปรปรวนทำให้ธรรมชาติสูญหายไปเรื่อยๆ การทำร้ายสัตว์นั้นก็เหมือนการทำลายธรรมชาติให้ห่างไกลออกไปจากมนุษย์เช่นกัน

**1.3.2 การปกป้องดูแลธรรมชาติ**

 เรื่องภาพอาถรรพณ์ ผู้แต่งได้ตั้งโครงการตระเวนวันเพื่อสร้างจิตสำนึกให้เยาวชนด้วยการปลูกฝังให้เข้าใจว่า ตนเองก็เป็นส่วนหนึ่งที่จะรักษาป่าไว้ได้ โดยหัวหน้าทีมได้บอกกับสมาชิกว่า เราอาจจะเป็นแค่คนเล็กๆคนหนึ่ง ที่ขอมีส่วนร่วมในการดูแลรักษาป่า รักษาต้นไม้ทุกต้นให้มันมีชีวิตอยู่อย่างยาวนานที่สุด ไม่ทำลายธรรมชาติที่ให้ทุกสิ่งทุกอย่างแก่เรา เรามาที่นี่เพื่อให้รู้ซึ้งถึงบุญคุณของป่า ถ้าไม่มีป่าไม้ก็จะเกิดความแห้งแล้ง อากาศร้อน และเกิดน้ำท่วม เป็นการปลูกจิตสำนึกในเรื่องของป่าไม้ เช่นเดียวกันกับเรื่องผีเสื้อและสายรุ้ง นำเสนอให้เห็นว่าสัตว์ป่าสามารถวิ่งหนี บินหนี และร้องขอชีวิตยามเจ็บปวด แต่ธรรมชาติต่างๆไม่ว่าจะเป็นแม่น้ำ ต้นไม้ ใบหญ้า ไม่สามารถดิ้นรนจากการถูกทำลาย ชาวป่าส่วนใหญ่เสียใจที่ต้นไม้ถูกโค่นทำลายจากคนในเมือง จนมีความคิดว่า ถ้าตนเองเป็นต้นไม้ก็อยากจะเดินหนีคนโค่นไปไกลๆ ที่ดินไหนไม่มีการโค่นต้นไม้ก็อยากจะอยู่ที่ตรงนั้น มนุษย์จึงต้องมีจิตสำนึกที่จะดูแลรักษาธรรมชาติ เพราะนิเวศต่างๆ เชื่อมโยงกันเสมอ เมื่อขาดสิ่งใดสิ่งหนึ่งไป ก็จะทำให้ระบบนิเวศแปรปรวน ส่งผลให้เกิดภัยต่างๆตามมา

**“**ไม้ล้มลงต้นหนึ่ง น้ำทะเลก็หายไปถ้าภูเขาไม่มีป่า ทะเลก็ไม่มีน้ำ**”** (ญิบ พันจันทร์,2549, น.65)

จากข้อความนี้เป็นคำสอนของเผ่ามันนิที่สอนต่อๆกันมา เพื่อให้มนุษย์ซึ่งมีพลังสมอง มีสองมือสำนึกได้ว่าสามารถดูแลหรือทำลายสิ่งต่างๆ เพราะฉะนั้นเมื่อต้องการให้มนุษย์ร่วมกันดูแลรักษาป่าไว้ก็ต้องเริ่มจากการเปลี่ยนความคิด ให้เห็นถึงความสำคัญของป่า เห็นภัยต่างๆที่ตามมาเมื่อไม่มีป่า การปลูกจิตสำนึกจึงเป็นหนทางเดียวที่ทำให้การรักษาป่าเป็นไปได้ ไม่เพียงแต่ต้นไม้เท่านั้นที่คนต้องให้ความสำคัญ การรักษาแม่น้ำลำธารเองก็เช่นกัน เพราะไม่เพียงแต่มนุษย์เราเท่านั้นที่ต้องใช้น้ำ สัตว์ต่างๆ และต้นไม้ทุกต้นก็ต้องการน้ำมาหล่อเลี้ยงเพื่อให้ตนเจริญเติบโต แต่ก่อนลำธารต่างๆในป่าเคยใช้ดื่มใช้กินมาหลายร้อยปี แต่วันนี้ดื่มไม่ได้เพราะการบุกรุกป่าของชาวบ้านที่ต้องการมีสวนเป็นของตัวเอง สร้างความเดือดร้อนให้คนป่าและสัตว์ทุกชนิด น้ำที่เคยดื่มกลับมียาฆ่าหญ้าไหลลงแม่น้ำลำธาร ไปจนถึงทะเลสาบ ปลาในคลองก็เน่าตายเพราะสารต่างๆมากมาย ทำให้เผ่ามันนิต้องคอยหาน้ำดื่มที่หยดย้อยลงมาจากต้นไม้แทนการดื่มน้ำในลำธาร

 วรรณกรรมชี้ให้เห็นว่าไม่เพียงแต่เราต้องดูแลรักษาสัตว์เท่านั้น แต่ต้องดูแลต้นไม้ ลำธารด้วย ทั้งหมดล้วนมีชีวิตที่ต้องการการดูแลรักษาเช่นกัน ผู้แต่งได้สร้างสำนึกของมนุษย์ที่มีต่อธรรมชาติผ่านวรรณกรรมไว้หลายแบบ ไม่ว่าจะเป็น การให้คำสอน ข้อคิด และคติเตือนใจ ในเหตุการณ์ที่เกี่ยวข้องกับตัวละคร หรือภาพความสวยงามของธรรมชาติ เพื่อให้ผู้อ่านนั้นได้ซึมซับ พร้อมกับมีความคิดที่ต้องการรักษาป่า ต้นไม้ ลำธารไว้ให้งดงามอยู่เสมอเพื่อเป็นที่อยู่อาศัยของสิ่งมีชีวิตทุกชีวิต

**2. บทบาทของมนุษย์ที่มีต่อระบบนิเวศ**

มนุษย์มีบทบาทสำคัญที่จะทำให้ระบบนิเวศสมบูรณ์หรือแปรปรวน ในวรรณกรรมมีการสอดแทรกบทบาทของมนุษย์ให้ผู้อ่านได้เห็นแนวทางการปฏิบัติและผลที่ได้รับเมื่อไม่ดูแลรักษานิเวศไว้ บทบาทของมนุษย์ในวรรณกรรมมีทั้งทางดีและไม่ดี มีทั้งเรื่องของการดูแลรักษาและการทำลาย

 **2.1 มนุษย์กับการรักษานิเวศ**

บทบาทของมนุษย์กับการรักษานิเวศปรากฏในวรรณกรรม 2 ลักษณะคือ การรักษาธรรมชาติ และการรักษาสิ่งแวดล้อม โดยปรากฏในวรรณกรรมหมดทั้ง 4 เรื่อง ได้แก่ เรื่องภาพอาถรรพณ์ เรื่องเด็กชายกับใบโพธิ์ เรื่องหางบ่วง เจ้าหญิงแห่งบึงหญ้า และเรื่องหิ่งห้อยปีกบางกับการเดินทางของน้ำใส

วรรณกรรมเรื่องภาพอาถรรพณ์และเรื่องเด็กชายกับใบโพธิ์ นำเสนอให้เห็นบทบาทของมนุษย์ในการรักษาธรรมชาติ โดยผู้แต่งเน้นถึงการดูแล รักษา ธรรมชาติ โดยในเรื่องภาพอาถรรพณ์ ความรู้ที่ได้รับมาจากโครงการตระเวนวัน ทำให้ตัวละครรู้วิธีการที่จะดูแลอนุรักษ์ธรรมชาติ เช่น การไม่ทิ้งขยะไว้ในป่า รับประทานอะไรก็ต้องเก็บเสมอ รวมถึงการดับไฟให้สนิทเพื่อป้องกันการเกิดไฟป่า เป็นการแสดงออกของตัวละครที่มีความห่วงใยทั้งสัตว์ที่อยู่ในป่า และเห็นถึงความเดือดร้อนของการไม่ดูแลและรับผิดชอบการกระทำของพวกเขา ซึ่งเป็นสิ่งที่มนุษย์ทุกคนควรทำ เพื่อไม่ให้สร้างความเดือดร้อนต่อสิ่งมีชีวิตอื่นๆ ส่วนเรื่องเด็กชายกับใบโพธิ์ นำเสนอผ่านความเดือดร้อนที่สิ่งมีชีวิตในระบบนิเวศต้องพบไม่ว่าจะเป็น ความแห้งแล้งของลำธาร ป่าไม้แห้งเหี่ยวล้มตายทั้งป่า ทำให้ตัวละครเด่น คือก้องจึงตัดสินใจจะเอาใบโพธิ์ไปคืนต้นต้นโพธิ์ด้วยความกล้าหาญ ก้องต้องการรักษาระบบนิเวศเอาไว้ เพื่อให้ชาวบ้านกลับมาอยู่อย่างมีความสุขอีกครั้ง เขาตระหนักถึงปัญหาที่ตามมา ธรรมชาติแปรปรวนจนทำให้ชาวบ้านเดือดร้อนเพราะอาหารและลำธารไม่อุดมสมบูรณ์เหมือนแต่เดิม ก้องจึงเสียสละเดินเอาใบโพธิ์ที่เคยเด็ดมาจากต้น ขึ้นเขาไปคืนด้วยตนเอง

เรื่องหางบ่วง เจ้าหญิงแห่งบึงหญ้า และเรื่องหิ่งห้อยปีกบางกับการเดินทางของน้ำใส นำเสนอให้เห็นบทบาทของมนุษย์ในการรักษาสิ่งแวดล้อม ในวรรณกรรมเรื่องหางบ่วงเจ้าหญิงแห่งบึงหญ้า เมื่อมีนักท่องเที่ยวมาศึกษาบึงอันกว้างใหญ่แห่งนี้ ด้วยความต้องการที่จะรักษา และดูแลระบบนิเวศของบึง นักท่องเที่ยวจึงทำโครงการเสนอหน่วยงานที่เกี่ยวข้องให้เรามาดูแลพร้อมกับจัดตั้งอุทยานและตั้งศูนย์พัฒนาประมงน้ำจืดขึ้นมา เพื่อเพาะพันธุ์ปลาน้ำจืด ในบึงแห่งนี้มีจระเข้อยู่ด้วยจึงต้องสร้างฟาร์มเลี้ยงจระเข้ให้เป็นสัดส่วน ทำสะพานพร้อมเปิดให้คนภายนอกเข้าชมความอุดมสมบูรณ์ของอุทยานแห่งนี้ นอกจากมนุษย์จะมีบทบาทช่วยเหลือสิ่งมีชีวิต พืช และสัตว์ ในบริเวณนั้นแล้ว ยังช่วยเหลือมนุษย์ด้วยกันให้มีงานทำเป็นหลักเป็นแหล่งอีก โดยชาวบ้านแห่งนั้นจะมีงานทำอยู่ที่อุทยานและศูนย์พัฒนาประมงน้ำจืด เป็นต้น ส่วนเรื่องหิ่งห้อยปีกบางกับการเดินทางของน้ำใส ผู้แต่งสร้างให้ตัวละครมีบทบาทในการรักษาธรรมชาติและสิ่งแวดล้อมผ่านการกระทำ เช่นการทำน้ำตาลปี๊บขายของตัวละคร นอกจากจะต้องการอนุรักษ์อาชีพนี้ไว้แล้ว ถุงที่ใส่น้ำตาลปี๊บก็หลีกเลี่ยงการใช้ถุงพลาสติกเพื่อช่วยลดโลกร้อนและไม่ต้องการทำลายสิ่งแวดล้ม

บทบาทของมนุษย์กับการรักษานิเวศ คือการแสดงให้เห็นถึงบทบาทของตัวละครที่เป็นมนุษย์ว่ามีบทบาท หน้าที่ ในการดูแลรักษาธรรมชาติและสิ่งแวดล้อมอย่างไรบ้าง เช่นการไม่ทิ้งขยะไว้ในป่าของเด็กในโครงการตะเวนวันจากวรรณกรรมเรื่องภาพอาถรรพณ์ การไม่ใช้ถุงพลาสติกเพื่อลดโลกร้อนจากวรรณกรรมเรื่องหิ่งห้อยปีกบางกับการเดินทางของน้ำใส เพื่อเป็นการสร้างจิตสำนึกให้มนุษย์ได้ทราบว่าทุกคนสามารถทำสิ่งต่างๆในการรักษาธรรมชาติและสิ่งแวดล้อมได้เช่นกัน

**2.2 มนุษย์กับการทำลายนิเวศ**

เรื่องผีเสื้อและสายรุ้ง มีการนำเสนอการทำลายนิเวศ ไม่ว่าจะเป็นการฆ่าสัตว์ การทำลายป่า โดยตัดต้นไม้เพื่อที่จะนำไปขาย และผู้ทำลายจะเป็นมนุษย์ในเมืองที่มีหน้าที่การงานใหญ่โต แต่มีความเห็นแก่ตัว โดยในวรรณกรรมมีตอนที่ตัวละครตัดไม้หอมเพื่อเอาไปขาย รู้ทางหนีทีไล่ ทำงานกันเป็นขบวนการ มีการบุกรุกป่าโดยการอ้างว่าได้รับการสัมปทานให้โค่นต้นไม้ได้โดยไม่ผิดกฎหมาย แต่ไม่มีชาวบ้านคนใดรู้ว่าเขาได้รับสัมปทานจริงหรือไม่ หรือถ้าได้รับสัมปทานจริงเขาสามารถโค่นต้นไม้ได้ที่ใด จำนวนเท่าไร เมื่อก่อนมนุษย์กับธรรมชาติจะอยู่ด้วยกันอย่างพึ่งพิง ช่วยเหลือกัน แต่เมื่อยุคสมัยเปลี่ยน คนคิดของคนเปลี่ยนแปลงไปมากขึ้น เห็นประโยชน์ของธรรมชาติว่ามีมากมายมหาศาลเพียงไร ทำให้เกิดความโลภ ความเห็นแก่ตัว จึงเป็นที่มาของการทำลายป่า และล่าสัตว์ ดังตัวอย่าง

“ท่ามกลางการเปลี่ยนแปลงของยุคสมัย ธรรมชาติถูกทำลาย ผืนป่ามีเนื้อที่ป่าน้อยลง สัตว์ป่าถูกล่า**”** (ญิบ พันจันทร์,2549, น.20)

บทบาทมนุษย์กับการทำลายนิเวศ แสดงให้เห็นถึงปัญหาของธรรมชาติที่ถูกมนุษย์ทำลาย การเขียนให้เห็นถึงความโหดร้ายของมนุษย์ที่เห็นแก่ประโยชน์ของตนเองมากกว่าประโยชน์ส่วนร่วมไม่ได้สร้างความเสียหายเพียงเล็กน้อย เพราะเมื่อระบบนิเวศแปรปรวนสิ่งมีชีวิตอื่นๆ ย่อมได้รับผลกระทบไปด้วย วรรณกรรมจึงเตือนใจและเตือนสติให้ผู้อ่านได้รับรู้และเห็นถึงความเดือนร้อนของสิ่งมีชีวิตต่างๆ

**3. ความสัมพันธ์ระหว่างมนุษย์กับนิเวศ**

มนุษย์กับธรรมชาตินั้นต่างต้องพึ่งพาอาศัยกันเพื่อการมีชีวิตรอด มนุษย์ต้องใช้ประโยชน์จากธรรมชาติ ระบบนิเวศต้องได้รับการดูแลจากมนุษย์ ความสัมพันธ์ด้านการดำรงชีวิตของมนุษย์ตั้งแต่อดีตมาจนถึงปัจจุบัน ไม่ว่าจะเป็นเรื่อง อาหาร ที่อยู่อาศัย ยารักษาโรค เครื่องนุ่งห่มต่างๆ การประกอบอาชีพ และวัฒนธรรม ล้วนต่างต้องพึ่งพาสิ่งต่างๆจากธรรมชาติทั้งสิ้น

**3.1 ความสัมพันธ์ด้านการดำรงชีวิต**

การพึ่งพาธรรมชาติเพื่อการดำรงชีวิตของมนุษย์นั้นมีทั้งการพึ่งพาด้านอาหาร ที่อยู่อาศัย ยารักษาโรค และเครื่องนุ่งห่ม ซึ่งเป็นปัจจัยสี่ของการดำรงชีวิต วรรณกรรมแนวนิเวศสำนึกส่วนใหญ่จะกล่าวถึงเรื่องการพึ่งพาของมนุษย์ที่มีต่อธรรมชาติเสมอ

ความสัมพันธ์ของมนุษย์กับธรรมชาติด้านอาหารในเรื่องผีเสื้อและสายรุ้ง ตัวละครส่วนใหญ่เป็นชาวป่า ทำให้ต้องพึ่งพาอาหารจากป่ามากกว่า และคนในเมืองเองที่ต้องซื้ออาหารจากชาวป่าเพื่อดำรงชีวิต โดยผู้แต่งให้ความสำคัญเรื่องอาหารอยู่ไม่น้อย แสดงให้เห็นถึงประโยชน์ของป่าว่า เมื่อมีป่า ก็จะมีอาหาร ไม่ต้องเสียเงินฟุ่มเฟือยซื้ออาหารมารับประทาน แต่สามารถหาอาหารจากสิ่งใกล้ตัว ดังนี้

“ในน้ำใสมีปลาแหวกว่ายขึ้นเหนือน้ำ เขาใช้เบ็ดตกปลาพอประทังชีวิต” (ญิบ พันจันทร์,2549, น.40)

 อาหารจากป่านั้นมีทั้งบนบก ทั้งบนอากาศ ทั้งในแม่น้ำลำธาร ตัวละครส่วนใหญ่จะตกปลา ยิงนก ขุดเผือกขุดมัน หาผลไม้รับประทานเพื่อประทังชีวิตในแต่ละวัน การหาอาหารของตัวละครนั้นต้องมีความคุ้นชินกับการใช้ชีวิตอยู่ในป่า การที่จะมั่นใจว่าของสิ่งนี้กินไปแล้วจะอันตรายหรือไม่ บางครั้งก็หาจากสัญชาตญาณ บางครั้งก็ดูจากการกินของสัตว์ป่า เมื่อสัตว์กินแล้วไม่เป็นอะไร ชาวป่าก็สามารถกินของสิ่งนั้นได้เช่นกัน นอกจากด้านอาหารแล้ว มนุษย์ยังได้พึ่งพาธรรมชาติในเรื่องของที่อยู่อาศัย ในเรื่องผีเสื้อและสายรุ้ง ความสัมพันธ์ของมนุษย์กับธรรมชาติในการสร้างบ้าน ที่อยู่อาศัย หรือที่ตัวละครในเรื่องอย่างเผ่ามันนิเรียกว่า “ทับ” นั้น สร้างจากสิ่งต่างๆที่มีอยู่ตามธรรมชาติ โดยการใช้ไม้ง่ามสองอันปักไว้ ในง่ามไม้มีไม้วางพาด จากนั้นเอาไม้เล็กๆหรือลำไม้ไผ่หลายๆลำวางพาด ด้านหนึ่งวางบนดิน ก่อนหาใบตอง ใบหวาย ใบพุดช้างมาวางซ้อนๆกันเพื่อกันแดดกันฝน บางคนเอาปีกไม้ที่ชาวบ้านเลื่อยทิ้งไว้มารองนอน หรือใช้ไม้ไผ่มาต่อๆกันเพื่อทำเป็นที่นอน ส่วนวรรณกรรมเรื่องหางบ่วง เจ้าหญิงแห่งบึงหญ้า การสร้างเรือน หรือที่อยู่ของตัวละครในวรรณกรรม ส่วนใหญ่จะสร้างเป็นไม้ติดบึงน้ำ โดยการใช้ประโยชน์จากไม้เพื่อทำเรือและสร้างบ้าน และวรรณกรรมเรื่องหิ่งห้อยปีกบางกับการเดินทางของน้ำใส การสร้างที่อยู่อาศัยของตัวละครนั้น จะเป็นบ้านเรือนไทย มีศาลายื่นออกมาท่าน้ำ ไม่มีเครื่องปรับอากาศ มีแต่หน้าต่างที่คอยรับลมจากธรรมชาติ เพราะต้องการอยู่ใกล้ชิดกับธรรมชาติให้มากที่สุด นอกจากนั้นมนุษย์ยังใช้ประโยชน์จากธรรมชาติในด้านยารักษาโรค ดังปรากฏในเรื่องผีเสื้อและสายรุ้ง โดยเผ่ามันนิใช้สมุนไพรจากธรรมชาติ ไม่ได้เข้าไปใช้บริการกับโรงพยาบาลเมือง เพราะเป็นคนป่าและไม่ได้มีบัตรประชาชน จึงเป็นเรื่องยากที่จะได้รับการรักษาที่ถูกต้องจากแพทย์ผู้เชี่ยวชาญ ในเผ่าจึงต้องดูแลรักษากันเองยามป่วยไข้จากสมุนไพรใกล้ตัว พ่อเฒ่าของเผ่ามันนิเคยบอกไว้ว่า ป่าทั้งป่าเป็นห้องยา มันนิก็เหมือนหมอยา ต้องรู้จักจัดยาและผสมยา ถ้ามันนิถูกทำลายถึงมีสมุนไพรก็ไร้ความหมาย แต่ถ้ามีแต่มันนิแต่ไม่มีสมุนไพรก็ไร้ค่า เผ่ามันนิรักษาได้ทุกอย่างตั้งแต่ป่วยไข้ ภัยจากสัตว์ป่า ธรรมชาติ หรือการเกิดแก่เจ็บตาย เช่น การคลอดลูก ดังนี้

“พลบค่ำน้ำคร่ำแตก ได้ยินเสียงลูกร้องอุแว้ๆ ก้องป่า พ่อเคี่ยมหูยานจุดตะเกียงน้ำมันส่องแสงวอมแวมไว้ก่อนแล้ว เขาใช้ไม้ไผ่ตัดสายสะดือให้ลูกขาดจากรก” (ญิบ พันจันทร์,2549, น.25)

 การคลอดลูกนั้นเป็นเรื่องใหญ่สำหรับมนุษย์ เพราะถ้าเกิดอุบัติเหตุใดขึ้นระหว่างการทำคลอด นั่นก็หมายถึงความสูญเสีย แต่เผ่ามันนิกลับขยายเผ่าขึ้นมาเรื่อยๆจากการทำคลอดเองของคนในป่า โดยใช้ยาสมุนไพรรักษาทั้งตอนกำลังตั้งครรภ์ ตอนคลอด หลังคลอด ตลอดจนการตัดสายสะดือยังใช้ไม้ไผ่ซึ่งสามารถหาได้ตามธรรมชาติมาใช้ หรือการที่คนในเผ่าต้องการลองใช้น้ำตาลจากในเมืองมาปรุงอาหารทำให้ปวดฟัน จึงนำกะลาไปเผาไฟ ใช้ถ่านกะลาต้มเกลือก่อนเอาน้ำต้มนั้นมาให้คนในเผ่าอมแก้ปวดฟัน บางครั้งชาวป่าป่วยเป็นไข้มาเลเรีย ก็รักษาด้วยสมุนไพรตามป่า ส่วนด้านเครื่องนุ่งห่มนั้น ในเรื่องผีเสื้อและสายรุ้ง ก่อนที่ความเป็นเมืองจะเข้าไปนั้นแต่ก่อนคนในเผ่าไม่มีเสื้อผ้าใส่ หรือถ้าจะใส่ก็อาศัยธรรมชาติคือการหาใบไม้มานุ่งเพื่อออกมาพบชาวบ้านในหมู่บ้าน แต่เมื่อเห็นคนเมืองเขาใส่เสื้อผ้ากัน คนในเผ่ามันนิจึงหาผ้ามาใส่ เมื่อขาดก็หมุนเรื่อยๆ และวรรณกรรมเรื่องหางบ่วงเจ้าหญิงแห่งบึงหญ้า ไม่ได้มีปรากฏความสัมพันธ์ของมนุษย์กับนิเวศในเรื่องของเครื่องนุ่งห่มอย่างชัดเจน แต่ผู้แต่งกล่าวถึงในเชิงการแต่งตัวของตัวละคร คือ กล่าวถึงปีกงอบใบลาน ของตัวละครหญิงที่ชื่อบุณฑริก ซึ่งเป็นการนำสิ่งของจากธรรมชาติมาสานจนได้งอบใบนี้

**3.2 ความสัมพันธ์ด้านการตั้งถิ่นฐาน**

ความสัมพันธ์ด้านการตั้งถิ่นฐานแสดงให้เห็นความคิดของมนุษย์ที่รู้จักเลือกสถานที่สร้างถิ่นฐาน เพื่อให้สะดวกต่อการดำรงชีวิต ในเรื่องภาพอาถรรพณ์การตั้งถิ่นฐานของบ้านพี่ช่อฟ้าที่ช่วยเหลือเด็กๆจากการหลงป่า จะเลือกตั้งในที่ที่ใกล้ลำธาร เพื่อง่ายต่อการหาน้ำใช้ในชีวิตประจำวัน และเลือกสถานที่ที่สามารถปลูกผักได้ เพื่อนำมาเป็นอาหาร วรรณกรรมเรื่องผีเสื้อและสายรุ้งการตั้งถิ่นฐานเป็นจุดสำคัญของเผ่ามันนิไม่ใช่จะตั้งอยู่ตรงไหนก็ได้ เพราะในป่าสิ่งมีชีวิตต่างๆอาศัยอยู่ร่วมกัน อันตรายก็มีอยู่รอบทิศทาง เผ่ามันนิจึงเลือกสถานที่ที่ต่อให้มีฝนตกหนักแค่ไหนก็จะไม่มีน้ำท่วมขัง และจะต้องเป็นสถานที่ที่สามารถหาเผือกหามัน หาผลหมากรากไม้ และหาอาหารมาประทังชีวิตได้ ดังนี้

“จนกระทั่งพบเนินที่ชอบอยู่ใกล้สายน้ำ ฝนตกหนักแค่ไหนน้ำไม่ท่วม มีผลไม้ชุกชุมอยู่ไม่ไกล มีต้นไม้ใหญ่ยักษ์เป็นเพื่อนกันลมกันฝน” (ญิบ พันจันทร์,2549, น.41)

สถานที่ตั้งถิ่นฐานนอกจากจะต้องมีน้ำ มีแหล่งอาหารอยู่ใกล้แล้วยังต้องสามารถป้องกันอันตรายต่างๆได้ด้วย ไม่ว่าจะเป็นอันตรายจากภัยป่า อันตรายจากสัตว์ป่า แต่ที่ป้องกันไม่ได้คืออันตรายจากมนุษย์เมืองที่ต้องการเอารัดเอาเปรียบบุกรุกพื้นที่สร้างความเดือดร้อนให้สิ่งมีชีวิตในผืนป่า

ความสัมพันธ์ด้านการตั้งถิ่นฐาน ไม่ว่าจะเป็นวรรณกรรมที่มีการตั้งถิ่นฐานในป่า หรือการตั้งถิ่นฐานในเมือง สิ่งที่วรรณกรรมทุกเรื่องมีนั้น คือการตั้งถิ่นฐานใกล้แม่น้ำ ลำคลอง และลำธารทุกเรื่อง เพื่อความสะดวกและเป็นประโยชน์ต่อการดำรงชีวิต การเลือกที่อยู่อาศัยของชาวป่าไม่ได้เลือกเพราะใกล้แหล่งอาหารเพียงอย่างเดียวแต่ต้องดูว่าสถานที่นั้นสามารถหลีกหนีสัตว์ป่าได้หรือไม่ ต่างจากในเมืองถึงแม้จะมีการสร้างที่อยู่อาศัยริมน้ำแต่ก็ไม่ต้องกังวลเรื่องสัตว์ป่า

**3.3 ความสัมพันธ์ด้านการประกอบอาชีพ**

วรรณกรรมเรื่องผีเสื้อและสายรุ้งนำเสนอว่าอาชีพของเผ่ามันนิไม่ได้เป็นอาชีพที่ตายตัว เพราะชาวป่าทุกคนไม่ได้ต้องการเงินเพราะไม่รู้ความสำคัญของเงินเหมือนมนุษย์ในเมือง แต่ก่อนในผืนป่าอุดมสมบูรณ์ไปด้วยสิ่งต่างๆ ไม่ต้องออกไปซื้อของกินของใช้ แต่ในตอนนี้ของป่าหายาก ชาวป่าจึงต้องเก็บของที่ตนหาได้ เช่น เห็ด สะตอป่า หรือทำด้ามจอบด้ามพร้าออกไปขายให้ชาวบ้านในเมือง และต้องการนำเงินไปซื้อของใช้กลับเข้ามาในป่า รวมถึงเงินที่ต้องส่งเสียลูกของตนเรียนหนังสืออีกด้วย

เรื่องหิ่งห้อยปีกบางกับการเดินทางของน้ำใส ตัวละครมีความสัมพันธ์กับธรรมชาติคือการเก็บมะพร้าวซึ่งเป็นวัตถุดิบที่ธรรมชาติสร้างขึ้นมาเพื่อประกอบเป็นอาชีพของตน ขายทั้งมะพร้าวสด ทั้งนำมะพร้าวมาทำน้ำตาลขาย ปัจจุบันอาชีพการทำน้ำตาลมะพร้าวของชาวสวนลดลงไปมาก คนไม่ค่อยสืบทอดกันเพราะเป็นอาชีพที่ค่อนข้างลำบาก ต้องตั้งใจทำอย่างจริงจัง การที่จะได้น้ำตาลปี๊บมานั้นไม่ใช่เพียงรดน้ำต้นไม้เท่านั้น แต่มีหลายขั้นตอนมาก

วรรณกรรมที่ไม่ได้มีการกล่าวถึงการประกอบอาชีพ คือเรื่องภาพอาถรรพณ์ เพราะตัวละครในเรื่องเป็นเพียงเด็กนักเรียนในเมือง และการอยู่ในเมืองทำให้การประกอบอาชีพของตัวละครในวรรณกรรมเรื่องนี้ไม่ได้มีความสัมพันธ์กับธรรมชาติ

ความสัมพันธ์ด้านการประกอบอาชีพ เป็นการประกอบอาชีพเพื่อนำเงินมาจุนเจือครอบครัว การสร้างรายได้ของมนุษย์นั้น ธรรมชาติก็เป็นส่วนหนึ่งในการสร้างมนุษย์ วรรณกรรมแนวนิเวศสำนึกจึงมีการเขียนที่แสดงให้เห็นถึงการประกอบอาชีพที่สัมพันธ์กับธรรมชาติ เพื่อให้มนุษย์ตระหนักว่าตนเองนั้นกำลังพึ่งพาธรรมชาติและสิ่งแวดล้อม

 **3.4 ความสัมพันธ์ด้านวัฒนธรรม**

 เรื่องผีเสื้อและสายรุ้งนั้นได้ปรากฏวัฒนธรรมที่เรียกว่าไปขุดหัวมัน ชาวป่าจะอยู่กันเป็นครอบครัว การสร้างทับหรือที่อยู่อาศัยนั้นในตอนเป็นเด็กกลุ่มมันนิจะอยู่ทับเดียวกับพ่อแม่ แต่เมื่อโตขึ้นเป็นหนุ่มเป็นสาวแล้วจะแยกกันไปสร้างทับต่างหาก เพื่อเตรียมพร้อมต่อการมีครอบครัวเป็นของตนเอง แต่ถ้าเป็นคนโสด เมื่อโตขึ้นก็ต้องแยกทับจากพ่อแม่เช่นเดียวกัน แต่จะอยู่ในทับเพียงคนเดียว เมื่อเผ่ามันนิมีครอบครัวและยังคงอยู่ในวัยเจริญพันธุ์ เมื่อมีอารมณ์รักใคร่ก็จะพากันเดินเข้าป่า เพื่อหาสถานที่ที่เหมาะสม เช่น ข้างจอมปลวก ข้างโขดหิน หรือที่มีพุ่มไม้บังตาเพื่อไม่ให้ใครเข้ามายุ่งหรือเกี่ยวข้อง บางครั้งก็จะเอาไม้ไผ่ปักไว้ตรงปากทางเข้า ปลายไม้ไผ่นั้นจะมีหญ้าอยู่หนึ่งกำมือถูกหนีบไว้ เพื่อให้คนที่ผ่านไปมาทราบว่าไม่ควรเดินเข้าไปหรือทำการรบกวนใดๆ ชาวบ้านเรียกการกระทำนี้ว่า “ไปขุดหัวมัน” การกระทำเช่นนี้เป็นการสร้างวัฒนธรรมเป็นสัญลักษณ์โดยมีธรรมชาติเข้ามาเกี่ยวข้อง

ความสัมพันธ์ของมนุษย์กับนิเวศในวรรณกรรม แสดงให้เห็นว่าการใช้ชีวิตของมนุษย์นั้นล้วนต้องอาศัยสิ่งต่างๆในธรรมชาติ เพื่อให้ตนเองสามารถดำรงชีวิตอยู่ได้ ดังนั้นผู้เขียนจึงนำเสนอให้เห็นประโยชน์ของธรรมชาติที่สอดแทรกผ่านงานวรรณกรรม และชี้ให้เห็นว่ามนุษย์มีความฉลาดที่เลือกสร้างที่อยู่อาศัยใกล้แม่น้ำ เพื่อให้ตนเองสะดวกต่อการดำรงชีวิต และให้มนุษย์ตระหนักว่าตนเองนั้นกำลังพึ่งพาธรรมชาติและสิ่งแวดล้อม

**4. การปลูกจิตสำนึกเชิงนิเวศ**

การปลูกจิตสำนึกเชิงนิเวศปรากฏผ่านความเชื่อเรื่องภาพอาถรรพณ์ ไม่ได้มีความเชื่อที่เล่าต่อๆกันมาเป็นเรื่องราว แต่เป็นความเชื่อผ่านความฝันและรูปภาพที่ตัวละครถ่ายมา ว่าป่าที่พวกเขาไปเป็นป่าอาถรรพณ์ ทำให้พวกเขาต้องการเข้าไปค้นหาความจริงผ่านความเชื่อนั้น โดยผู้แต่งแต่งให้มีปมในเรื่องความเชื่อเพียงเพราะต้องการให้ตัวละครเข้าไปตามหาความจริงเกี่ยวกับเรื่องที่พวกเขาฝันถึง แต่กลับกลายเป็นว่าความฝันนั้นไม่ใช่เรื่องราวในอดีต แต่เป็นลางบอกเหตุว่าจะมีการบุกรุกป่า โดยลางบอกเหตุนี้ตัวละครทั้งหมดเชื่อกันว่าเป็นคำเตือนจากเจ้าป่าเจ้าเขานั่นเอง

ส่วนวรรณกรรมเรื่องผีเสื้อและสายรุ้งมีความเชื่อเรื่อง “ญาเงาะ” หรือ “แม่คนเดิม” ที่อยู่ห่างออกไปไกลแสนไกล โดยที่อยู่ของแม่คนเดิมมีการเล่าต่อๆกันมาว่า มีสายน้ำเล็กๆไหลออกมาจากฐานที่นั่งของแม่คนเดิมหลายสาย ซึ่งเชื่อกันว่าต้นน้ำแต่ละสายที่ไหลออกมานั้น เป็นบ่อเกิดของต้นน้ำของโลก สายน้ำญาเงาะมาจากป่าใหญ่รอบๆฐาน ต้นไม้แต่ละต้น กิ่ง ก้าน ใบ ลำต้น ม้วนขดเป็นวงหรือโค้งงอเป็นรูปต่างๆเมื่อต้นไม้เมื่อยต้องการพักผ่อน ไม้ใหญ่รอบฐานญาเงาะแต่ละต้นมักจะค่อยๆเปลี่ยนที่อยู่ให้ตนเองเสมอๆ เพื่อต้องการเลือกที่อยู่ให้เหมาะสมกับตนเอง เกิดเป็นความสมบูรณ์ของป่า ตรงไหนเป็นพื้นที่โล่ง ต้นไม้เล็กๆก็จะเดินนำหน้าไปก่อน ฐานของแม่คนเดิมนั้นเป็นขี้ผึ้งและเมื่อวันใดที่โลกถูกทำลายด้วยฝีมือมนุษย์ เช่น การเกิดสงคราม การทดลองระเบิด อารมณ์ของนางก็จะแปรปรวน ทำให้แท่นขี้ผึ้งก้อนนั้นเริ่มร้อนจนละลายลงมาในที่สุดคล้ายกับน้ำแข็งขั้วโลกที่ละลายลงมาทำให้น้ำทะเลหนุนสูงขึ้น ต้นไม้รอบฐานจะบิดเบี้ยวทำให้เกิดแผ่นดินร้าวแตกแยก ในปัจจุบันก็เปรียบเหมือนการเกิดแผ่นดินไหวทั้งในน้ำและบนบกสร้างความเดือดร้อนให้สิ่งมีชีวิตบนโลก แม่คนเดิมจะเฝ้ามองมนุษย์ทุกคนตลอดเวลา ทำให้มันนิทั้งหลายไม่ทำความชั่ว ไม่คิดร้าย ไม่โลภ ไม่อิจฉาริษยา เพราะกลัวญาเงาะจะเห็น ชาวเผ่ามันนิเชื่อกันว่าใครทำความดีตายไปก็จะได้พบแม่คนเดิมพร้อมกับได้กลับไปสู่สถานที่ที่ตนหวังไว้ แต่ถ้าคนที่ตายไปเป็นคนไม่ดีแม่คนเดิมก็จะไม่ยอมรับ วิญญาณจะล่องลอยต้องไปอาศัยอยู่ตามต้นไม้ ลูกไม้ ก้อนหิน ในที่มืด หรืออาศัยอยู่ในสัตว์ที่น่ารังเกียจ และยังมีความเชื่อเรื่องการหานกแบกปีกสีเลือด ซึ่งเป็นนกที่มีปีกใหญ่กว่าปกติ แต่ก็เหมือนไม่มีปีกเพราะปีกนั้นไม่มีขนพับโค้งงอขึ้นด้านบนจึงดูเหมือนนกเดินแบกปีกของตนเอง ขาทั้งสองข้างของมันมั่นคง แข็งแรง วิ่งเร็วเหมือนกับสายลม เผ่ามันนิจึงพยายามหานกแบกปีกให้เจอเพราะแม่คนเดินมีความปรารถนาที่จะเจอวิญญาณของคนๆนั้นหลังความตาย การมีความเชื่อเรื่องแม่คนเดิมทำให้มนุษย์คิดดี ทำดี ไม่ทำร้ายคิดร้ายต่อใคร เพราะไม่อยากไปสิงอยู่ตามต้นไม้ ผลไม้ หรือก้อนหิน ที่ขยับตัวไปไหน ทำอะไรไม่ได้ นอกจากนั้นวรรณกรรมเรื่องผีเสื้อและสายรุ้งยังมีความเชื่อเรื่องการเกิดรุ้งกินน้ำ คือสัตว์เลี้ยงของญาเงาะซึ่งเป็นงูใหญ่ลำตัวสีน้ำตาลสลับแดงที่ท้องมีสีแดงอ่อน สีเขียว และสีอื่นๆสลับลายอีกเจ็ดสี และเมื่อใดที่ฝนตกงูใหญ่ก็จะเลื้อยออกมาจากป่าช้าๆ ลำตัวยาวเลื้อยโค้งพาดผ่านเส้นทาง โดยเรียกงูตัวนี้ว่า “หวู” ปีไหนที่หวูปรากฏให้เห็นบนท้องฟ้าเป็นเส้นโค้งและมีแสงเจ็ดสีบ่อยนั้นก็จะเชื่อกันว่าปีนั้นป่าแห่งนี้จะอุดมสมบูรณ์ เป็นความเชื่อที่ทำให้มนุษย์ดูแลและอนุรักษ์ธรรมชาติเพื่อให้ระบบนิเวศเป็นไปอย่างที่ควรจะเป็น เพื่อให้เกิดหวูหรือรุ้งกินน้ำ เป็นการปลูกจิตสำนึกผ่านความเชื่อให้มนุษย์เห็นความสำคัญของธรรมชาติ

การปลูกจิตสำนึกเชิงนิเวศผ่านความเชื่อนั้น ส่วนใหญ่เป็นเรื่องราวที่ทำให้สิ่งมีชีวิตมีความศรัทธาและมีที่ยึดเหนี่ยวจิตใจ ทั้งเรื่องของการออกตามหาสิ่งต่างๆในภาพถ่ายในเรื่องภาพอาถรรพณ์ เรื่องที่มาของญาเงาะ นกแบกปีก และหวู ผู้แต่งแสดงให้เห็นถึงความเชื่อที่ตัวละครต้องจงรักภักดี ต้องเกรงกลัวต่อธรรมชาติ เพื่อให้มนุษย์ช่วยกันดูแล และไม่กล้าทำร้ายทำลายธรรมชาติและสิ่งแวดล้อมที่อยู่รอบตัวเท่านั้น นับว่าเป็นการปลูกจิตสำนึกผ่านความเชื่อของคนให้ช่วยกันปฏิบัติตนเป็นคนดี

**5. จิตสำนึกเชิงนิเวศระหว่างคนเมืองและคนป่า**

เรื่องผีเสื้อและสายรุ้งแยกความคิดของคนป่าและคนเมืองออกอย่างชัดเจน จะเห็นได้ว่าคนป่าอย่างเผ่ามันนิกลัวคนเมือง ไม่ว่าจะกลัวความโลภ เล่ห์เหลี่ยม และความโหดเหี้ยม ผู้ใหญ่ในเผ่าจะเตือนลูกหลานอยู่เสมอถึงความแตกต่างระหว่างป่ากับเมือง ยกตัวอย่างเช่น

““ถ้าไปโรงเรียนแล้วเรียนไม่ได้ให้มาบ้าน เพราะในเมืองทุกอย่างไม่เหมือนบ้านเรา คนในเมืองก็ต่างไปจากพวกเรา” พ่อพูดถึงความแตกต่างระหว่างเมืองกับป่า” (ญิบ พันจันทร์,2549, น.20)

 จากตัวอย่างจะเห็นได้ว่า เผ่ามันนิต้องการให้ลูกได้รับการศึกษาเพื่อเป็นประโยชน์ต่อลูกของตนในวันข้างหน้า แต่การที่จะได้ศึกษาเล่าเรียนก็ต้องเข้าไปในเมือง เพราะโรงเรียนไม่มีอยู่ในป่า การเข้าไปในเมืองทำให้มันนิเห็นความแตกต่างระหว่างการใช้ชีวิตในเมืองและป่าได้อย่างชัดเจน และบางครั้งเผ่ามันนิก็ได้ลองรับแบบการใช้ชีวิตของคนในเมืองมาปรับใช้ เช่น แต่ก่อนกินเนื้อสัตว์ มีการแคะฟันรักษาฟัน พอตอนนี้กินน้ำตาลมากๆเกิดการปวดฟัน ไม่มียารักษา ตัวยาหาในป่าไม่ได้เพราะไม่รู้จะใช้ยาอะไรรักษาทำให้เกิดปัญหาตามมา การใช้ชีวิตนั้นก็ต่างกันมาก คนในเมืองไม่ได้ขุดเผือกขุดมันหรือนอนในทับเหมือนกับคนป่า การเดินทางของคนในเมืองก็เป็นไปอย่างสะดวก อาหารการกิน การรักษาโรคก็มีอย่างครบครัน ทำให้คนในเมืองมองว่าคนป่าใช้ชีวิตด้วยความลำบาก อย่างเช่นตัวอย่างนี้

“ก็ดีกว่าค่างหัวหยิกหย็องในป่า ห้องน้ำก็ไม่มี เห็นแม่บอกว่ายังนอนบนพื้นดิน กินบนพื้นทราย ยังกินหัวมัน จริงไหมๆ” (ญิบ พันจันทร์, 2549, น.32)

จากตัวอย่างเป็นคำพูดของมนุษย์ในเมืองที่พูดกับมันนิที่เข้ามาศึกษา ผู้คนในเมืองมองว่าการอยู่ร่วมกับธรรมชาติขาดความสะดวกสบาย ไม่มีห้องน้ำแล้วจะอยู่อย่างไร จะนอนที่ใด กินข้าวที่ใด หรือกินกับอะไร คนเมืองมองว่าการใช้ชีวิตของคนในป่าไม่ได้มีตัวเลือกมากมายเหมือนอยู่ในเมืองใหญ่แต่ในทางกลับกัน ความคิดของคนในเผ่ามันนิที่มองว่าการใช้ชีวิตในเมืองไม่มีความสะดวกสบายสู้อยู่ในป่าไม่ได้ จะทำอะไรก็ต้องไปเป็นลูกจ้างเขา อาหารก็ไม่ได้กินฟรีเหมือนการไปหาของป่า ต้องมีเงินมาแลก ไปไหนมาไหนก็เหมือนมีคุกขัง ผู้คนแล้งน้ำใจไม่เอื้อเฟื้อเผื่อแผ่เหมือนคนในเผ่าของตน

 การใช้ชีวิตของมนุษย์และธรรมชาติก็มีความสัมพันธ์กัน ผู้แต่งแสดงให้เห็นถึงการมีจิตสำนึกที่จะรักษาป่าของมนุษย์ที่ยังมีอยู่ผ่านวรรณกรรมทั้งยังแสดงความกังวลใจกลัวว่าป่าที่อุดมสมบูรณ์อยู่นี้จะหายไป ทำให้ต้องปลูกจิตสำนึกให้คนรุ่นหลังได้เห็นถึงความสำคัญของป่า วรรณกรรมลูกโลกสีเขียวที่เลือกมามีความเป็นนิเวศสำนึกทุกเรื่อง การสร้างจิตสำนึกในวรรณกรรมผู้แต่งมีการสร้างทั้งในด้านอนุรักษ์และการฟื้นฟูให้นิเวศกลับมาอุดมสมบูรณ์อีกครั้ง การสร้างจิตสำนึกในวรรณกรรมสามารถสร้างได้หลากหลาย ไม่ว่าจะเป็นการสร้างจิตสำนึกจากคำสอนของผู้ใหญ่ สร้างจากความเชื่อหรือวัฒนธรรม เพื่อให้ตระหนักถึงความสำคัญของธรรมชาติ ความสัมพันธ์ระหว่างมนุษย์กับธรรมชาติจึงไม่ใช่การเบียดเบียนกัน แต่เป็นการพึ่งพาอาศัยกัน ทั้งในด้านการดำรงชีวิต การตั้งถิ่นฐาน การประกอบอาชีพ และในด้านวัฒนธรรม

 วรรณกรรมทั้ง 5 เรื่องนั้นมีการกล่าวถึงความสัมพันธ์ของมนุษย์กับธรรมชาติว่ามีการพึ่งพาอาศัยกัน โดยส่วนใหญ่มนุษย์จะเป็นฝ่ายพึ่งพาธรรมชาติมากกว่า ไม่ว่าจะเป็นด้านการดำรงชีวิต ได้แก่ การหาอาหารจากธรรมชาติ การสร้างที่อยู่อาศัย การใช้ยาสมุนไพรรักษาโรค และการนำสิ่งต่างๆที่หาได้ตามธรรมชาติมาเป็นเครื่องนุ่งห่มให้ตนเอง ด้านการตั้งถิ่นฐานมนุษย์ใช้ความสามารถหาที่ตั้งถิ่นฐานในที่ที่อุดมไปด้วยอาหาร ใกล้ลำน้ำ เพื่อสะดวกต่อการดำรงชีวิต และหาที่อยู่ที่ไม่มีน้ำท่วมขัง สามารถหลบภัยได้ไม่ว่าจะเป็นภัยจากสัตว์ป่าหรือภัยจากธรรมชาติ ความสัมพันธ์ด้านการประกอบอาชีพ มนุษย์ประกอบอาชีพได้จากการนำเอาของจากธรรมชาติไปขายเพื่อเลี้ยงครอบครัวของตน จะเห็นได้ธรรมชาติมีความสำคัญต่อมนุษย์มาก เป็นเหตุผลให้มนุษย์ต้องใส่ใจ ดูแลระบบนิเวศให้สมดุลอยู่เสมอ การเริ่มต้นที่จะดูแลนิเวศนั้นทำได้โดยการเริ่มปลูกจิตสำนึกให้แก่มนุษย์ การศึกษาวรรณกรรมทั้ง 5 เรื่อง พบว่าทุกเรื่องมีการปลูกจิตสำนึกให้มนุษย์สนใจที่จะดูแล อนุรักษ์ ฟื้นฟู และไม่ละเลยธรรมชาติ

**อภิปรายผล**

จากการวิจัยเรื่อง “นิเวศสำนึกในวรรณกรรมเยาวชนลูกโลกสีเขียว” พบว่ามีลักษณะที่น่าสังเกต คือ ในวรรณกรรมลูกโลกสีเขียวไม่ค่อยมีการกล่าวถึงตัวละครที่ทำลายธรรมชาติเป็นตัวเป็นตน ไม่ได้ปรากฏตัวละครผู้ทำลายอย่างเด่นชัด มีการกล่าวเพียงว่าการที่ธรรมชาติถูกทำลายนั้นล้วนเป็นฝีมือของมนุษย์ซึ่งไม่ได้มีบทบาทเด่นเท่าตัวละครฝ่ายอนุรักษ์ นั่นเป็นเพราะผู้แต่งต้องการปลูกฝังให้ผู้อ่านมีความต้องการอนุรักษ์ธรรมชาติและสิ่งแวดล้อม ต้องการแสดงให้เห็นว่าเมื่อเราอนุรักษ์ธรรมชาติแล้วจะเกิดผลดีอย่างไรบ้าง จึงแต่งให้ตัวละครอนุรักษ์เด่นชัดกว่าตัวละครผู้ทำลาย ในส่วนบทสรุปของตัวละครนั้น ฝ่ายทำลายธรรมชาติมักจะถูกลงโทษในตอนจบเรื่องเสมอ เพื่อแสดงให้เห็นว่าการทำลายธรรมชาตินั้นเป็นเรื่องไม่ดีทั้งต่อมนุษย์และสิ่งมีชีวิตบนโลก ซึ่งบทลงโทษนั้นยังคงอยู่ในกรอบที่มนุษย์สามารถควบคุมได้ คือการติดคุก การได้รับโทษทางกฎหมาย และปัจจัยที่ทำให้ตัวละครเลือกที่จะอนุรักษ์และไม่อนุรักษ์ธรรมชาติ ล้วนมาจากประโยชน์ของตนเองทั้งสิ้น ในส่วนของการเลือกอนุรักษ์นั้นเพราะตัวละครมีความสุขในการอยู่ร่วมกับธรรมชาติ ต้องการปกป้องที่อยู่อาศัยของตนเอง ปกป้องสถานที่ที่ตนเองรักและผูกพันจึงเลือกที่จะอนุรักษ์ธรรมชาติเพื่อให้ตนเองมีความสุข และปัจจัยในการเลือกที่จะทำลายธรรมชาติเพราะตัวละครต้องการอำนาจ และเงิน จึงเลือกที่จะทำลายธรรมชาติเพื่อผลประโยชน์ของตนเอง ในส่วนของการตอบโต้ของธรรมชาตินั้นคือการที่ธรรมชาติไม่งดงามดังเดิม เกิดความแห้งแล้ง มนุษย์ไม่สามารถพึ่งพาอาศัยธรรมชาติได้ จึงเป็นเหตุผลให้ตัวละครเลือกฝ่ายอนุรักษ์เลือกปกป้องธรรมชาติ และเพราะเป็นวรรณกรรมเยาวชนผู้แต่งจึงให้ตัวละครเด็กเป็นตัวดำเนินเรื่อง จากการศึกษาค้นคว้าของผู้วิจัย วรรณกรรมที่ได้ศึกษานั้นมีการใช้ตัวละครเด็กดำเนินเรื่อง 4 เรื่อง ได้แก่ เรื่องภาพอาถรรพณ์ เรื่องผีเสื้อและสายรุ้ง เรื่องเด็กชายกับใบโพธิ์ เรื่องหิ่งห้อยปีกบางกับการเดินทางของน้ำใส ยกเว้นเรื่องหางบ่วง เจ้าหญิงแห่งบึงหญ้าเท่านั้นที่ไม่มีตัวละครเด็กตัวละครในเรื่องนี้จะเป็นสัตว์และผู้ใหญ่ทั้งสิ้น

**ข้อเสนอแนะ**

ข้อเสนอแนะ จากผลการศึกษาวิจัยเรื่อง “นิเวศสำนึกในวรรณกรรมเยาวชนลูกโลกสีเขียว” ผู้วิจัยพบประเด็นที่ควรจะศึกษาดังนี้

1. ควรศึกษาวรรณกรรมอื่นๆในโครงการลูกโลกสีเขียวในแนวนิเวศวิทยา

2. ควรศึกษาวิถีชีวิตของชนเผ่ามันนิในวรรณกรรมเรื่องผีเสื้อและสายรุ้ง เพราะตัวละครล้วนอาศัยอยู่ในป่าตั้งแต่เกิดจนตาย ทำให้มีการใช้ชีวิตไม่เหมือนคนในเมือง

3. ควรศึกษาเรื่องเหนือธรรมชาติในวรรณกรรมนิเวศสำนึก

**เอกสารอ้างอิง**

เกษม จันทร์แก้ว. (2544). วิทยาศาสตร์สิ่งแวดล้อม. พิมพ์ครั้งที่5. กรุงเทพฯ: มหาวิทยาลัยเกษตรศาสตร์.

ญิบ พันจันทร์. (2559). ผีเสื้อและสายรุ้ง. กรุงเทพฯ: สำนักพิมพ์ศิลปวรรณกรรม.

ธัญญา สังขพันธานนท์. (2556). วรรณคดีสีเขียว กระบวนทัศน์และวาทกรรมธรรมชาติในวรรณคดีไทย.

กรุงเทพฯ: สำนักพิมพ์นาคร.

### Katetip Jitnom (2557, กุมภาพันธ์ 14). จิตสำนึกด้านสิ่งแวดล้อม. [เว็บบล็อก]. สืบค้นจาก

### <https://reo16.mnre.go.th/reo16/files/com_knowledge/2014-12/20141212_saieqoui.pdf>